Saak teen Kaapse polisiebeamptes uitgestel - Maroela Media
Die verhoor van drie Kaapstadse polisiebeamptes wat van diefstal en roof aangekla word, moes Maandag noodgedwonge uitgestel word weens 'n maagaandoening by een van die prokureurs.
Konst. Nkosinathi Mdiya (32), ao. Mogamat Meniers (45) en sers. Heinrich Gordon (38) wat almal by die Dieprivier-polisiestasie gevestig is, se verhoor moes in die gespesialiseerde kommersiële misdaadhof in Bellville voor landdros Sabrina Sonnenberg hervat.
Mdiya staan tereg op twee aanklagte van diefstal en twee van roof, Meniers op een van diefstal en een van korrupsie en Gordon op drie aanklagte van diefstal, twee van korrupsie, een van afpersing en twee van roof. Al drie beskuldigdes het onskuld ontken op die aanklagte teen hulle.
Xolile Jonas, die staatsaanklaer, het Maandag versoek dat die saak uitgestel word aangesien een van die verdediging se prokureurs siek was met 'n maagaandoening. 'n Ander prokureur van die verdediging, Chantal Morgan, het aan die hof gesê dat die siek prokureur met haar in verbinding was en dat sy hoop om Dinsdag weer terug op haar pos te wees.
Die landdros het egter gesê dit is onwaarskynlik dat sy teen Dinsdag sal herstel en die saak is tot 22 April uitgestel.
Die aanklagte teen die polisiebeamptes hou verband met ses voorvalle in Februarie en Maart 2012.
In een van die voorvalle het 'n motoris, Daniel Animalu, beweer 'n beampte in 'n polisievoertuig het hom in die Dieprivier-gebied voorgekeer en langs die kant van die pad laat stilhou. 'n Polisiebeampte het glo na sy motor toe geloop, die sleutels uit die aansluiter gepluk, 'n selfoonnommer aan hom gegee en weggery. Toe Animalu die selfoonnommer skakel, is hy aangesê om R500 te betaal voordat sy sleutels aan hom terugbesorg sal word.
Animalu het die saak by die Wynberg-polisiestasie aangemeld, waar hy bloot aangesê is om weer die nommer te skakel.
In nog 'n geval het die drie polisiebeamptes glo die deur van 'n dwelmhandelaar se woning in 'n informele nedersetting oopgebreek, op kontant en dwelms beslag gelê en die handelaar in hegtenis geneem. Terug by die polisiestasie het hulle na bewering R200 geëis vir sy vrylating en 'n gedeelte van die kontant gesteel.